સરખડી ગામમાં સૌથી વધુ વસતી રૃઢિચુસ્ત ગણાતાં કારડિયા રાજપૂત સમાજની છે. આ સમાજના મોટાભાગના લોકો ખેતીકામ કરે છે. સમાજની દીકરીઓ મોટા ભાગે ઘરકામ અને ખેતીનું કામ કરતી. જોકે આ દીકરીઓને વૉલીબૉલના મેદાનમાં કેટલી મહેનત કરવી પડી હશે તે માત્ર વરજાંગભાઈ જ જાણે છે. વરજાંગભાઈ ૧૯૮૬માં વૉલીબૉલ રમતાં હતા. બાદમાં તેઓએ રાજપીપળા ખાતેથી શારીરિક શિક્ષણમાં સર્ટિફિકેટ અભ્યાસક્રમ (સીપીએડ) પૂર્ણ કર્યો અને ગામની જ ટ્રસ્ટ સંચાલિત શાળામાં ૧૯૮૮થી રમત શિક્ષક તરીકે જોડાયા હતા. હાલ તેઓ આ સ્કૂલના ઇન્ચાર્જ પ્રિન્સિપાલ છે. તેઓ કહે છે, “સરખડીમાં ૧૯૭૦થી વૉલીબૉલ રમાય છે.